Document ID: 31993R3300

ΚΑΝΟΝΙΣΜΟΣ (ΕΚ) αριθ. 3300/93 ΤΗΣ ΕΠΙΤΡΟΠΗΣ της 30ής Νοεμβρίου 1993 για την τροποποίηση του κανονισμού (ΕΟΚ) αριθ. 1274/91 περί λεπτομερών κανόνων για την εφαρμογή του κανονισμού (ΕΟΚ) αριθ. 1907/90 του Συμβουλίου σχετικά με ορισμένες προδιαγραφές εμπορίας για τα αυγά
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1907/90 του Συμβουλίου της 26ης Ιουνίου 1990 σχετικά με ορισμένες προδιαγραφές εμπορίας για τα αυγά (1), όπως τροποποιήθηκε από τον κανονισμό (ΕΟΚ) αριθ. 2617/93 (2), και ιδίως το άρθρο 10 παράγραφος 3 και το άρθρο 20 παράγραφος 1,
τον κανονισμό (ΕΟΚ) αριθ. 2617/93 και ιδίως το άρθρο 2,
Εκτιμώντας:
ότι ο κανονισμός (ΕΟΚ) αριθ. 1274/91 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2221/92 (4), προβλέπει τους λεπτομερείς κανόνες που απαιτούνται για την εφαρμογή ορισμένων προδιαγραφών εμπορίας για τα αυγά-
ότι, προκειμένου να εξασφαλίζεται η προμήθεια προϊόντων καλής ποιότητας στους καταναλωτές, είναι σκόπιμο να προβλεφθεί η συχνότερη συλλογή των αυγών και να καθορισθούν αυστηρότερα ποιοτικά κριτήρια για αυγά που σημαίνονται ως "extra"-
ότι η καθιέρωση της υποχρεωτικής ένδειξης της ημερομηνίας ελάχιστης διατηρησιμότητας αποθήκευσης για τα αυγά της κατηγορίας Α με τον κανονισμό (ΕΟΚ) αριθ. 2617/93 καθιστά υποχρεωτική την προσαρμογή των λεπτομερών κανόνων όσον αφορά τις ενδείξεις των ημερομηνιών που είχαν θεσπιστεί με τον κανονισμό (ΕΟΚ) αριθ. 1274/91-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Πουλερικών και Αυγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1274/91 τροποποιείται ως εξής:
1. Το άρθρο 1 παράγραφος 1 δεύτερο εδάφιο διαγράφεται.
2. Το άρθρο 5 παράγραφος 1 δεύτερη περίπτωση αντικαθίσταται από το ακόλουθο κείμενο:
"- αεροθάλαμος: ύψος μη υπερβαίνον τα 6 mm, ακίνητος- ωστόσο, για αυγά με ένδειξη "extra", δεν πρέπει να υπερβαίνει τα 4 mm,".
3. Τα άρθρα 14, 15 και 16 αντικαθίστανται από το ακόλουθο κείμενο:
"Άρθρο 14
1. Η ένδειξη της ημερομηνίας ελάχιστης διατηρησιμότητας που αναφέρεται στα άρθρα 10 και 15 του κανονισμού (ΕΟΚ) αριθ. 1907/90 αναγράφεται τη στιγμή της συσκευασίας σύμφωνα με το άρθρο 9 παράγραφος 2 της οδηγίας 79/112/ΕΟΚ του Συμβουλίου (*) και πρέπει να περιλαμβάνει μία ή περισσότερες από τις ακόλουθες μνείες:
- Consumase preferentemente antes del . . .,
- Mindst holdbar til . . .,
- Mindestens haltbar bis . . .,
- Ανάλωση κατά προτίμηση πριν από . . .,
- Best before . . .,
- A consommer de preference avant le . . .,
- Da consumarsi preferibilmente entro . . .,
- Ten minste houdbaar tot . . .,
- A consumir de preferencia antes de . . .
Για το σκοπό αυτό, η ημερομηνία αναγράφεται με τη βοήθεια δύο ομάδων ψηφίων που αντιστοιχούν, κατά σειρά:
- στην ημέρα, από 01 έως 31,
- στο μήνα, από 01 έως 12.
2. Οι μεγάλες συσκευασίες, καθώς και οι μικρές συσκευασίες ακόμη και όταν περιέχονται σε μεγάλες συσκευασίες, φέρουν στην εξωτερική τους επιφάνεια με ευκρινή και ευανάγνωστα στοιχεία, ένδειξη που συνιστά στους καταναλωτές να διατηρούν τα αυγά εντός ψυγείου μετά την αγορά τους.
3. Σε περίπτωση πωλήσεων αυγών χύμα, η αντίστοιχη με την αναφερόμενη στην παράγραφο 2 ένδειξη αναγράφεται με τρόπο ευκρινή και σαφή για τον καταναλωτή.
Άρθρο 15
Η ένδειξη της ημερομηνίας συσκευασίας που αναφέρεται στα άρθρα 10 και 15 του κανονισμού (ΕΟΚ) αριθ. 1907/90 περιλαμβάνει μία ή περισσότερες από τις ακόλουθες μνείες:
- Embalado el: . . .,
- Pakket den: . . .,
- Verpackt am: . . .,
- Ημερομηνία συσκευασίας: . . .,
- Packing date: . . .,
- Emballe le: . . .,
- Data d'imballaggio: . . .,
- Verpakt op: . . .,
- Embalado em: . . .
μαζί με τις δύο ομάδες ψηφίων που αναφέρονται στο άρθρο 14 παράγραφος 1 δεύτερο εδάφιο.
Άρθρο 16
1. Επιπλέον της ημερομηνίας ελάχιστης διατηρησιμότητας ή/και της ημερομηνίας συσκευασίας, η συνιστώμενη ημερομηνία πώλησης μπορεί να αναγραφεί από τον εμπορευόμενο τη στιγμή της συσκευασίας στα αυγά ή στις συσκευασίες που τα περιέχουν ή και στα δύο.
2. Η συνιστώμενη ημερομηνία πώλησης αποτελεί ένδειξη της προθεσμίας στην οποία πρέπει να διατεθούν τα αυγά προς πώληση στους καταναλωτές, μετά δε την παρέλευσή της υπάρχει δυνατότητα αποθήκευσης αυτών επί επτά ημέρες. Η εν λόγω ένδειξη αναγράφεται με τέτοιο τρόπο ώστε τα αυγά της κατηγορίας "Α", όταν διατηρούνται υπό κατάλληλες συνθήκες, εξακολουθούν να πληρούν τα χαρακτηριστικά που περιγράφονται στο άρθρο 5 παράγραφος 1 έως τη λήξη της περιόδου αποθήκευσης. Η ημερομηνία ελάχιστης διατηρησιμότητας αντιστοιχεί με τη λήξη αυτής της περιόδου αποθήκευσης.
Η ένδειξη πρέπει να διατυπώνεται έτσι ώστε το νόημα της συνιστώμενης πώλησης να είναι σαφές.
3. Η ημερομηνία ωοτοκίας μπορεί να αναγράφεται από τον εμπορευόμενο στα πακέτα τη στιγμή της συσκευασίας και, στην περίπτωση αυτή, αναγράφεται επίσης και στα αυγά που περιέχονται στα πακέτα. Ωστόσο, η ημερομηνία ωοτοκίας είναι δυνατόν να σφραγίζεται πάνω στα αυγά στο αγρόκτημα.
4. Για την ένδειξη των ημερομηνιών που αναφέρονται στο παρόν άρθρο επί των αυγών, και σε περίπτωση που οι ημερομηνίες πώλησης και ωοτοκίας τίθενται επίσης στα πακέτα, χρησιμοποιούνται ένας ή περισσότεροι από τους όρους που αναφέρονται στο παράρτημα Ι.
5. Οι ημερομηνίες που αναφέρονται στο παρόν άρθρο αναγράφονται με τη βοήθεια δύο ομάδων ψηφίων, όπως αναφέρεται στο άρθρο 14 παράγραφος 1 δεύτερο εδάφιο.
(*) ΕΕ αριθ. L 33 της 8. 2. 1979, σ. 1."
4. Στο άρθρο 17 εισαγωγική φράση, οι όροι "Άρθρο 15" αντικαθίστανται από τους όρους "Άρθρο 16".
5. Το άρθρο 21 παράγραφος 1 αντικαθίσταται από το ακόλουθο κείμενο:
"1. Οι ταινίες και οι ετικέτες που προβλέπονται στο άρθρο 11 του κανονισμού (ΕΟΚ) αριθ. 1907/90 είναι λευκές και οι ενδείξεις τυπώνονται με μαύρους χαρακτήρες πάνω στις ταινίες και ετικέτες αυτές."
6. Το άρθρο 24 παράγραφος 1 αντικαθίσταται από το ακόλουθο κείμενο:
"1. Η ταινία ή η ετικέτα που αναφέρεται στο άρθρο 12 του κανονισμού (ΕΟΚ) αριθ. 1907/90, πρέπει να τυπώνεται ή να επικολλάται με τέτοιο τρόπο ώστε να μην επικαλύπτει καμία από τις πληροφορίες που παρέχονται επί της συσκευασίας. Στην ταινία ή στην ετικέτα τυπώνεται η ακόλουθη ένδειξη με πλάγιους χαρακτήρες ύψους τουλάχιστον 1 εκατοστού "extra έως . . ." μαζί με τις δύο ομάδες ψηφίων που αναφέρονται στο άρθρο 14 παράγραφος 1 δεύτερο εδάφιο και αντιστοιχούν στην έβδομη ημέρα μετά τη συσκευασία."
7. Το άρθρο 25 παράγραφος 2 στοιχείο ε) αντικαθίσταται από το ακόλουθο κείμενο:
"ε) - για αυγά κατηγορίας Α: η αρχική ημερομηνία ελάχιστης διατηρησιμότητας και από κάτω η ένδειξη "υποβαθμισμένα αυγά",
- για αυγά άλλων κατηγοριών: η ένδειξη "ημερομηνία συσκευασίας:", μαζί με την ημερομηνία της πρώτης συσκευασίας και από κάτω η ένδειξη "υποβαθμισμένα:" μαζί με την ημερομηνία υποβάθμισης, όπως προβλέπεται στο άρθρο 14 παράγραφος 1 δεύτερο εδάφιο."
8. Το άρθρο 26 παράγραφος 2 στοιχείο ε) αντικαθίσταται από το ακόλουθο κείμενο:
"ε) - για αυγά κατηγορίας Α: η αρχική ημερομηνία ελάχιστης διατηρησιμότητας και από κάτω η ένδειξη "ανασυσκευασθέντα αυγά",
- για αυγά άλλων κατηγοριών: η ένδειξη "ημερομηνία συσκευασίας:" μαζί με την ημερομηνία της πρώτης συσκευασίας και από κάτω η ένδειξη "ανασυσκευασθέντα:" μαζί με την ημερομηνία ανασυσκευασίας, όπως προβλέπεται στο άρθρο 14 παράγραφος 1 δεύτερο εδάφιο."
9. Το παράρτημα Ι αντικαθίσταται από το παράρτημα του παρόντος κανονισμού.
Άρθρο 2
Έως τις 30 Σεπτεμβρίου 1994 οι εμπορευόμενοι μπορούν να εξακολουθήσουν να χρησιμοποιούν το υπάρχον υλικό συσκευασίας που φέρει ενδείξεις σύμφωνες προς τις διατάξεις που εφαρμόζονται πριν από την 1η Δεκεμβρίου 1993.
Εντούτοις, η ένδειξη της ημερομηνίας ελάχιστης διατηρησιμότητας και της συμβουλής να διατηρούνται τα αυγά μετά την αγορά εντός ψυγείου πραγματοποιούνται το αργότερο την 1η Ιουνίου 1994, με την επικόλληση ταινίας ή ετικέτας που φέρει τις ενδείξεις που αναφέρονται στο άρθρο 14 παράγραφοι 1 και 2 του κανονισμού (ΕΟΚ) αριθ. 1274/91.
Από την 1η Ιουνίου 1994, η ένδειξη που αναφέρεται στο άρθρο 24 παράγραφος 1 δεύτερη πρόταση του κανονισμού (ΕΟΚ) αριθ. 1274/91 πρέπει να τίθεται πάντοτε επί της ταινίας ή ετικέτας.
Άρθρο 3
Ο παρών κανονισμός αρχίζει να ισχύει την 1η Δεκεμβρίου 1993.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Νοεμβρίου 1993.

Labels: 3
17